## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2016. február 29-i rendkívüli üléséről***

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2016. február 29-i rendkívüli üléséről |
| *Jelen vannak:**Távol van: --*  | Bebes István, Szabó Ferenc, Tóth Gábor, Bán Miklós, Geosics László, Ferencz Gyula, Czvitkovics Gyula Csák Tamás, dr. Hadnagy Ádám, Tóth Gábor, Auer Miklós, Tompa László képviselő-testületi tagok S |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezetőButi Tibor Közszolgálati Iroda vezetője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 10 óra 47 perckor megnyitja. Kéri a napirend elfogadását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Tájékoztatás a migrációval kapcsolatos, Körmendet érintő kormányzati intézkedésekről

 Előterjesztő: **Bebes** **István** polgármester

**N A P I R E N D:**

**1./ Tájékoztatás a migrációval kapcsolatos, Körmendet érintő Kormányzati intézkedésekről**

Előterjesztő: **Bebes István** polgármester

Bebes István polgármester köszönti V. Németh Zsolt államtitkár urat, Csampa Zsoltot, a Belügyminisztérium helyettes államtitkárát, valamint Kiss Attilát, a Bevándorlási és Állampolgársági Hivatal főigazgató helyettesét, a képviselőket és sajtó képviselőit. Elmondja, hogy az ülés napján 8 óra 20 perckor kapott tájékoztatást a Belügyminisztériumból, Felkai László államtitkár úrtól arról, hogy a hazánkat fenyegető népvándorlás veszélyeire figyelemmel - a Kormány elvi döntését követően – Körmenden a migránsok befogadására alkalmas ideiglenes szálláshely kerül ismételten kialakításraFelvezetésként elmondja, hogy a tavalyi évben is világossá vált, valamilyen szinten kezelni kell azokat a problémákat az országban, amelyek a migrációs veszélyt és a migrációs nyomás miatt jelentek meg a mindennapjainkban. Senki nem akarhatja, hogy a hazánkba érkezők - akik beléptetéssel vagy anélkül – vagy más úton jutnak be az országba - valakiknek a közvetítésével – össze-vissza járjanak az országban. Körmenden tavaly ősszel már volt hasonló, ideiglenes befogadó álmosás létesítéséről döntés, az akkor kialakult helyzetet - köszönhetően egyrészt a kormány hathatós intézkedésének, a Belügyminisztérium, a helyi és megyei rendőrkapitányság vezetőjének is - igazán rendben és fegyelemben igyekeztek megoldani. Ez rövid ideig tartott, a tábor maga hosszabb ideig állt fenn, így ezek a gondok, feladatok időszakosan csökkentek. Napjainkban a déli határon felhúzott kerítés bizonyos gátat tud szabni a nyomásnak, másrészt a tél miatt a migrációs nyomás csökkent, teljes mértékben azonban nem múlt el. Ha figyelemmel kísérték az utóbbi napok híradásait, tapasztalhatták, hogy a védelmi intézkedések megtörténtek, ennek ellenére tovább fokozódik a nyomás. Nagyon fontos szempont, hogy a déli országokban megpróbálják a helyzetet kezelni, de komoly esély van arra, hogy hosszú ideig ezt a helyzetet fenntartani nem lehet. Az országnak fel kell készülni arra, hogy az elkövetkezendő időszakban a helyzetet megpróbálja a helyes mederbe terelni, és kezelni. A sajtóból értesülhettek arról, hogy Ausztria a határon 12 beléptetőpontot kíván létrehozni, ahol a beléptetést megfelelő korlátok között meg tudja oldani. Itt a térségben is van ilyen helyszín, Heiligenkreuz, ezért megfelelő intézkedést kell, hogy hozzon a kormány. A rendezett állapot megteremtése mindig egy fokozott biztonságot jelent mindenki számára. Az elmúlt időszakban a helyi lakosság is megértőnek bizonyult, nyilván voltak megfelelő hangulatkeltő elemek, ezt tudomásul vették. A rend és fegyelem valamennyi ember számára fontos. Vannak kérések, ezeket meg fogja fogalmazni az ülés során. Kéri a képviselő-testület, a kollégák, a lakosság megértését, segítségét, úgy mint azt az ősz folyamán is tapasztalta. Szeretné kérni a rendőrség megyei és helyi vezetőinek a segítségét abban, hogy az esetlegesen felmerülő feladatokat ugyanolyan megfelelő alapossággal és rendben tudják kezelni, mint ősszel. Megkéri helyettes államtitkár urat, hogy néhány mondatban fogalmazza meg az elkövetkezendő időszak feladatait.

Csampa Zsolt helyettes államtitkár elmondja, hogy a Kormány és a Belügyminisztérium részéről köszönet illeti Körmend városát, a képviselő-testületet és polgármester urat is, hiszen a rendkívüli helyzetben azt a magatartást, pozitív hozzáállást tanúsította, amivel rendezett körülmények között már egyszer felállítottak az ideiglenes befogadó állomást. Ausztria bekeményített az elmúlt időszakban, beléptetési pontokat jelöltek ki, Magyarországnak ehhez kell igazodni. A két ország között folyamatos a kommunikáció. A két helyszín, amely Vas megyét érinti, bizonyította, hogy különösebb közbiztonság veszélyeztetettséget nem okozott a tábor felállítása, kiemelt cselekmények nem történtek. Megfelelő erővel és jelenléttel van jelen a Bevándorlási és Állampolgársági Hivatal és a rendészeti szerv is Körmenden.

Kiss Attila a Bevándorlási és Állampolgársági Hivatal főigazgató helyettese is megköszöni Körmendnek az eddigi hozzáállást. Most arra kényszerült a kormányzat, hogy ismét megnyisson egy ideiglenes befogadó állomást, amely a tavalyihoz hasonlóan 300-500 férőhelyes lesz. Sátrak kerülnek felállításra a Rendészeti Szakközépiskola területén, a munkatársaknak, személyzetnek irodakonténerek, étkezősátor az itt elhelyezettek étkeztetésének. Ha máshol a kapacitás megtelik, akkor lesz szükség az itt felállított táborra.

Szabó Ferenc alpolgármester kérdezi, hogy az itt elhelyezendő személyek szabadon kijárhatnak-e az állomásról.

Kiss Attila a Bevándorlási és Állampolgársági Hivatal főigazgató helyettese elmondja, hogy az itt elhelyezettek szabadon mozoghatnak.

Auer Miklós képviselő-testületi tag elmondja, hogy a tavalyi évben, a Rendészeti Szakközépiskolában tartott tájékoztatón nagyjából el tudta mondani a véleményét. Ők is támogatják a Kormány azon törekvését, hogy minden lehetséges eszközzel akadályozza meg az illegális migránsok beáramlását és a betelepítési kvótát, és védje meg Magyarországot és a magyar embereket. Arról volt szó, hogy az ideiglenes tábor egyszeri alkalomra szól, a táborról alkotott véleménye nem változott, az, aki az „esti vonulást” látta, más szemmel nézi a dolgokat. A Kormány törekvéseit messzemenőkig tudják támogatni, hiszen így lett meg a parlamenti 2/3, de a városon belüli befogadó állomást nem tudják támogatni.

Tompa László képviselő-testületi tag elmondja, hogy megint helyzet van. Ezen a reggelen Magyarország arra ébredt, hogy ünnepelheti az Oscar-díjat, és néhány perccel, órával később pedig azt tapasztalják, hogy Körmenden ismét helyzet van, amelynek vannak rövid és hosszú távú következményei. A rövid távú következménye az, hogy a lakosság biztonságérzete ismét meg fog változni, hiszen ahogy hallotta, egy szabad kijárású, 300-500 főt befogadó bázist kívánnak ismét létrehozni a szakközépiskola területén. A hosszú távú döntéseknél fontos azt figyelembe venni, hogy ez az objektum, illetve ez a város megfelel-e ennek a létszámnak a befogadására. Jelezni szeretné, hogy a városban a kórházi ellátás még akadozik, tehát ha itt bármilyen fertőzés üti fel a fejét, vagy ellátásra van szükség, a körmendi kórház területén ezeket a mélyebb ellátásokat nem tudják megtenni. Nagyon örül annak, hogy államtitkár úr is részt vesz az ülésen, és szorgalmazza a kórház kialakítását, hangsúlyozza, hogy az aktív ágyak létszámát – amennyiben lehetséges, akár erre a helyzetre appelálva – növelni kell, ez a városnak mindenképpen hozni tud. A másik nagy kérdés a polgárőrség, legutóbb is azt tapasztalták, hogy a rendőröket elvezényelték Szegedre, a röszkei határra, illetve a határszakaszok védelmére, így ha a rendőrök le vannak vezényelve, ki fogja megvédeni az itt maradó polgárokat ezzel a 300-500 fővel szemben. Kérdezi, hogy tudnák a polgárőrséget megerősíteni Körmenden, hogy fognak az idős korú emberek a temetőbe eljutni, ki fogja őket a migránsokkal szemben megvédeni. Ezek fontos kérdések, amiket meg kell oldani. Maximálisan támogatja a Kormány azon törekvését, hogy a migránsáradatot meg kell állítani, ugyanakkor az előbb említett kérdések olyan operatív kérdések, amiket meg kell válaszolni. Ha begyűrűzik Magyarországra az a kvótarendszer, amit az osztrákoktól hallani lehet, egy meghatározott létszám átengedését fogják csak lehetővé tenni, és azok a migránsok, akik nem ide készültek, nem fognak tudni továbbmenni. Biztos benne, hogy az osztrákok le fogják zárni a határokat, ezzel számolni kell. Szeretné felhívni a figyelmet arra, hogy – véleményük szerint – ennek a befogadó helynek a helyszíne, a szakközépiskola területe pillanatnyilag alkalmas a kiépítésre, de ha nő a létszám, akkor mindenképpen szeretnék, ha a város nyugati részébe, a Vasaljai mezőkbe helyeznék el a területet, hogy a migránsok ne sétáljanak át a város területén.

V. Németh Zsolt államtitkár elmondja, hogy az elmúlt időszakban rengeteg információt, akár tapasztalatot is gyűjthettek a migránshelyzetről, az újkori népvándorlásról. Úgy véli, hogy két dolgot mindenképpen el kellene kerülni, az egyik a helyzet bagatelizálása. Megvannak a tapasztalatok, hogy ez bizony valós veszély egész Európára és Magyarországra vonatkoztatva is. A másik a dramatizálás. Nincs erre szükség, hiszen elég drámai a helyzet. Azt gondolja, hogy az elmúlt időszakban a magyar Kormány ebbe a helyzetbe kellőképpen beleállt. Nem tette egyiket sem, nem bagatelizált,- hiszen az elvárt politikai beszéddel nem pöckölte tovább, nem hallgatta el a problémát, kellő időben lépett, nagyon határozottan. Mást nem lehet tenni, bele kell ebbe állni. Ha az osztrákok megnevezik Heiligenkreuz-ot befogadó pontként, akkor nem mondhatjuk, hogy jobb lenne Bucsunál. Látszik a törekvés, ne jöjjenek be ide, ezt üzenjük is, aminek azért van hatása, hiszen ha nem szívesen fogadnak, akkor vélhetőleg odébbállnak olyan helyre, ahol nem mondanak ilyet, vagy esetleg hívják is őket, bár utóbbi egyre ritkább. Markánsan megjelenik a fizikai védelem, de látják a Balkánon történteket. Aki bejön, jó lenne, ha minél előbb továbbmenne. Gondolják végig a helyzetet, a feladatot, Úgy véli, hogy meg kell bízni a rendőrségben, hogy kellő erővel, súllyal, határozottsággal, inteligenciával kezeli a helyzetet. Bízik abban, hogy konfliktusok nélkül át fogják vészelni az előre nem látható időszakot, és abban is, hogy a körmendi és szentgotthárdi ideiglenes befogadó állomás használatára tényleg ideiglenesen kerül sor. Együtt kell megoldani problémát, mégpedig úgy, a hétköznapokat a lehető legkisebb mértékben se zavarja meg.

Dr. Tiborcz János megyei rendőr-főkapitány elmondja, hogy a tavalyi évben, szeptember elején, egy kihelyezett rendkívüli testületi ülésen ígéretet tett arra, hogy a megszokott közbiztonságot garantálja. Ezt az ígéretet most is meg tudja tenni. Nem dicsekvésnek szánja, de az évértékelő értekezleten az országos főkapitány úr úgy fogalmazott, hogy a Vas Megyei Rendőr-főkapitányság az elmúlt esztendei feladatait kimagaslóan és mintaszerűen végezte. Külön kiemelte az illegális migráció kezelését. Megígéri, hogy ezt a helyzetet is kezelni tudják, már a Honvédség segítségével is, hiszen tavaly ősszel voltak katonák itt Körmenden is, és később Szentgotthárdon is, tehát meg van az az erő, amellyel ennek a garanciának támogatást tudnak adni. Természetesen felmerülhet, hogy a megyei csapat szolgálati századjai az ország másik részében teljesítsenek szolgálatot, ahogy tavaly is megtörtént. A magyar rendőrség vezetésében van olyan szakértelem, hogy ha ez a feladat itt aktuálisan meg fog jelenni, akkor a megyei csapat szolgálati század nem fog menni sehova, hiszen ezt a feladatot kell ellátni. Ígéri, hogy a megszokott közbiztonságot garantálni fogják.

Bebes István polgármester elmondja, hogy az egyik legfontosabb kérdésre – a közbiztonság biztosítása – már választ is kapott. A tapasztalok alapján valamennyi kérdésben segítőkészen, határozottsággal álltak a város mellé. Nem a polgárőrségnek kell megoldani a problémákat, a közrend és közbiztonság a rendőrség feladata, ők tudják megadni a segítséget. A polgárőrség szerveződjön, segítsen, a személyi feltételeket biztosítsa, együttműködési tapasztalok vannak. A későbbiekben működésbe lépő tábort illetően a Nap utca irányában kéri a kerítés megerősítését. Ezzel kapcsolatban az iskola igazgatója nagyon pontos tájékoztatást és bemutatót tud adni. A házak határosak a kiképző központnak a határával. További kérés a köztisztaság fenntartása, tavaly a megfelelő támogatást és pénzügyi lehetőséget megkapta a város, a közmunkaprogram feltételeinek biztosítása segítséget nyújtott. A közmunkaprogram feltételeit hatékonyabban kellene azonban biztosítani. Tavaly 25 fő volt biztosítva, most várható ennek ismételt elindítása, várhatóan a hónap közepén, kéri ugyanazon feltételekkel a közmunkaprogrammal való részvételt. A közmunkaprogram és a árosgondnokság összefogásával maximálisan teljesíthető voltak a feltételek a lebonyolításhoz. Rendezett, normális körülmények között működő ideiglenes hely mindig biztonságot jelent. Az ősszel ide érkező emberek megérkeztek, nem az volt a szándékuk, hogy a városban járkáljanak, hanem az, hogy az életük hatalmas célját – amit kitűztek maguk elé – meg tudják valósítani. Ebben kell mindenkinek segíteni, a körmendieknek, a szervezeteknek, a pártoknak. Komolyan kell dolgozni, a rend és fegyelem ne arra terjedjen ki, hogy az embereket ijesztegetik. Érezze a lakosság a biztonságot, amit a kormányzat, a rendőrség és a város jelent számukra. Ma még ez nincs, de aki nem készül fel előre, az követi el a legnagyobb hibát, tegyük meg a megfelelő, határozott lépéseket. Mindenkinek megköszöni a részvételt, és a figyelmet.

További kérdés, vélemény nem hangzik el. Bebes István polgármester a Képviselő-testület ülését 11 óra 14 perckor bezárja.

K. m. f.

 Bebes István dr. Stepics Anita

 polgármester jegyző